“หุ้นเอเชีย” สดใสรับ “ดาวโจนส์” นิวไฮรอบ 3 เดือน รับแรงซื้อหุ้น “เปิดเมือง”
“ตลาดหุ้นเอเชีย” เปิดบวก ขานรับ “ดาวโจนส์” ดีดแรงทำ “นิวไฮ” รอบ 3 เดือน รับแรงซื้อหุ้นพลังงาน, ธนาคาร และกลุ่มอุตสาหกรรม รับอานิสงส์เปิดเศรษฐกิจ
22 มิ.ย. 2564

ผู้สื่อข่าวรายงานว่า ตลาดหุ้นเอเชีย ปรับตัวขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดพุ่งขึ้นกว่า 500 จุดเมื่อคืนนี้ โดยเป็นการทำสถิติปรับตัวขึ้นในวันเดียวที่แข็งแกร่งที่สุดในรอบ 3 เดือน หลังได้แรงหนุนจากการที่นักลงทุนเข้าซื้อหุ้นกลุ่มที่คาดว่าจะได้ประโยชน์จากการฟื้นตัวของเศรษฐกิจ ซึ่งรวมถึงหุ้นกลุ่มพลังงาน กลุ่มธนาคาร และกลุ่มอุตสาหกรรม
โดยดัชนี SSE Composite ตลาดหุ้นจีนเปิดวันนี้ที่ 3,539.79 จุด เพิ่มขึ้น 10.61 จุด หรือ +0.30%, ดัชนี NIKKEI 225 ตลาดหุ้นญี่ปุ่นเปิดวันนี้ที่ 28,513.07 จุด เพิ่มขึ้น 502.14 จุด หรือ +1.79% และดัชนี HSI ตลาดหุ้นฮ่องกงเปิดวันนี้ที่ 28,575.16 จุด เพิ่มขึ้น 86.16 จุด หรือ +0.30%
ทั้งนี้ ตลาดหุ้นในภูมิภาคได้รับปัจจัยบวกจากภาวการณ์ซื้อขายในตลาดหุ้นนิวยอร์กที่เป็นไปอย่างคึกคัก เนื่องจากนักลงทุนกลับเข้ามาซื้อหุ้นเป็นวงกว้าง ซึ่งส่งผลให้ราคาหุ้นทั้ง 11 กลุ่มที่คำนวณในดัชนี S&amp;P500 ปรับตัวขึ้นทั้งหมด นำโดยหุ้นกลุ่มพลังงาน กลุ่มธนาคาร และกลุ่มอุตสาหกรรม ซึ่งต่างเป็นหุ้นที่คาดว่าจะได้ประโยชน์จากการฟื้นตัวของเศรษฐกิจ หลังจากสหรัฐมีความคืบหน้าในการฉีดวัคซีนป้องกันโรคโควิด-19 และเริ่มมีการเปิดเศรษฐกิจ
ด้านนักลงทุนยังจับตานายเจอโรม พาวเวล ประธานเฟด ซึ่งจะแถลงต่อคณะอนุกรรมการว่าด้วยวิกฤตการณ์โควิด-19 ประจำสภาผู้แทนราษฎรสหรัฐในวันนี้ (22 มิ.ย.) เวลา 14.00 น.ตามเวลาสหรัฐ หรือเวลา 01.00 น.ของวันที่ 23 มิ.ย.ตามเวลาไทย โดยนายพาวเวลจะแถลงเกี่ยวกับภาวะเศรษฐกิจสหรัฐ และการใช้นโยบายการเงินของเฟด ซึ่งรวมถึงการปล่อยเงินกู้ฉุกเฉิน เพื่อรับมือกับวิกฤตการณ์โควิด-19
ขณะเดียวกัน นักลงทุนจับตาถ้อยแถลงของเจ้าหน้าที่เฟดอีกหลายรายในสัปดาห์นี้เกี่ยวกับทิศทางอัตราดอกเบี้ยสหรัฐ หลังจากที่นายเจมส์ บูลลาร์ด ประธานเฟดสาขาเซนต์หลุยส์ กล่าวว่า เฟดอาจปรับขึ้นอัตราดอกเบี้ยอย่างเร็วที่สุดในปีหน้าเพื่อควบคุมเงินเฟ้อ
สำหรับข้อมูลเศรษฐกิจสหรัฐที่มีการเปิดเผยเมื่อคืนนี้ ธนาคารกลางสหรัฐสาขาชิคาโก เปิดเผยว่า ดัชนี Chicago Fed National Activity Index (CFNAI) ปรับตัวขึ้นสู่ระดับ +0.29 ในเดือนพ.ค. แต่ต่ำกว่าที่นักวิเคราะห์คาดการณ์ที่ระดับ +0.32 จากระดับ -0.09 ในเดือนเม.ย.
ทั้งนี้ ดัชนี CFNAI เป็นดัชนีถ่วงน้ำหนักตัวชี้วัดกิจกรรมทางเศรษฐกิจของสหรัฐจำนวน 85 รายการ โดยดัชนี CFNAI ที่มีค่าเป็นบวกจะบ่งชี้ถึงการขยายตัวของเศรษฐกิจที่สูงกว่าแนวโน้ม ขณะที่ดัชนี CFNAI ที่มีค่าเป็นลบจะบ่งชี้ถึงการขยายตัวของเศรษฐกิจที่ต่ำกว่าแนวโน้ม